660.
Na osnovu člana 8 stav 10 i člana 119 stav 2 Carinskog zakona ("Službeni list CG", broj 86/22), Ministarstvo finansija donijelo je
PRAVILNIK
O SADRŽAJU I NAČINU PODNOŠENJA CARINSKE DEKLARACIJE, VRSTI, OBLIKU, STRUKTURI I ŠIFRAMA PODATAKA U VEZI DEKLARACIJA, ZAHTJEVA ILI ODLUKA KOJE SE UPOTREBLJAVAJU ZA SPROVOĐENJE CARINSKIH FORMALNOSTI
("Službeni list Crne Gore", br. 050/25 od 26.05.2025)
Predmet
Član 1
Ovim pravilnikom propisuju se sadržaj i način podnošenja carinske deklaracije, vrsta, oblik, struktura i šifre podataka u vezi deklaracija, zahtjeva ili odluka koji se upotrebljavaju za sprovođenje carinskih formalnosti.
Podnošenje carinske deklaracije
Član 2
Jedinstvena carinska isprava (u daljem tekstu: carinska deklaracija) podnosi se preko carinsko-informacionog sistema za elektronsku razmjenu podataka organa uprave nadležnog za poslove carina (u daljem tekstu: carinski organ).
Elektronska razmjena podataka
Član 3
Elektronska razmjena podataka učesnika carinskog postupka sa carinskim organom vrši se u skladu sa utvrđenim tehničkim uslovima i pravilima upotrebe sistema elektronske razmjene podataka i pružanja usluga elektronskog poslovanja, koje carinski organ objavljuje na svojoj interent stranici.
Spisak vrsta elektronskih poruka iz stava 1 ovog člana, sa uslovima za njihovu upotrebu objavljuje se na internet stranici carinskog organa.
Isprave ili podatke podnesene i zavedene u sistemu elektronske razmjene podataka učesnici carinskog postupka čuvaju u skladu sa članom 33 Carinskog zakona.
Vrsta podataka
Član 4
Izraz "vrsta" označava zahtjeve za tip podataka i dužinu podataka određene rubrike carinske deklaracije.
Šifre za vrste podataka su:
   1) a slovna,
   2) n brojčana,
   3) an slovno-brojčana.
Broj nakon šifre određuje dozvoljenu dužinu podataka koji se upisuju, a dvije tačke prije oznake dužine određuju koliki je unos određenih podataka i da li je broj korišćenih znakova prešao dozvoljeni broj.
Isprave koje čuva podnosilac dokumentacije
Član 5
Ako je radi sprovođenje carinskih formalnosti iz člana 7 stav 1 tačka 2 Carinskog zakona neophodno podnijeti prateću dokumentaciju, u skladu sa članom 120 Carinskog zakona, ta dokumentacija podnosi se preko carinsko-informacionog sistema za elektronsku razmjenu podataka carinskog organa.
Ako ne postoje tehnički uslovi za podnošenje prateće dokumentacije na način iz stava 1 ovog člana, ta dokumentacija podnosi se putem elektronske pošte na zvaničnu elektronsku adresu carinarnice.
Izuzetno od st. 1 i 2 ovog člana, prateći dokumenti podnose se u pisanom obliku u slučajevima propisanim u skladu sa zakonom.
Sadržaj i forma obrazaca jedinstvene carinske isprave
Član 6
Pisana carinska deklaracija podnosi se na Obrascu 1.
Dopunski list carinske deklaracije sastavni je dio carinske deklaracije, a koristi se ako se jednom carinskom deklaracijom deklariše roba koja se svrstava u više od jedne tarifne oznake i podnosi se na Obrascu 2.
Rubrike carinske deklaracije iz Obrasca 1 i rubrike dopunskog lista carinske deklaracije iz Obrasca 2 moraju biti vidljive prilikom samokopiranja.
Carinska deklaracija koja se koristi za štampanje iz kompjuterskog sistema za obradu deklaracija sadrži dva uzastopna kompleta od četiri lista i podnosi se na Obrascu 3.
Dopunski list carinske deklaracije koji se koristi za štampanje iz kompjuterskog sistema za obradu deklaracija podnosi se na Obrascu 4.
Rubrike carinske deklaracije iz Obrasca 3 i Obrasca 4 moraju biti vidljive prilikom samokopiranja.
Carinska deklaracija, osim tranzitne deklaracije, popunjava se u skladu sa uputstvom koje je dato u Prilogu 1.
Šifre koje se koriste radi popunjavanja carinske deklaracije i drugih obrazaca date su u Prilogu 2.
Tehnički zahtjevi za štampanje obrazaca carinske deklaracije
Član 7
Obrasci iz člana 6 ovog pravilnika, moraju imati dimenzije 210 x 297 mm, sa odstupanjem koje ne može biti manje od 5 mm, niti veće od 8 mm.
Obrasci iz člana 6 ovog pravilnika štampaju se zelenom bojom na samokopirajućem papiru, mase najmanje 40 g/m2  i ne smiju da sadrže celulozu.
Papir mora biti neproziran tako da podaci na jednoj strani ne utiču na čitljivost podataka na drugoj strani, a čvrstoća papira mora biti takva da se prilikom korišćenja ne može lako pocijepati ili izgužvati.
Obrasci iz člana 6 ovog pravilnika odštampani su na bijelom papiru u zelenoj boji, a rubrike 1 (prva i treća podjela), 2, 3, 4, 5, 6, 8, 15, 17, 18, 19, 21, 25, 27, 31, 32, 33 (prva podjela), 35, 38, 40, 44, 50, 51, 52, 53, 55 i 56 na listovima sa rednim brojem 1, 4, 5 i 7 su zelene boje, dok su ostale rubrike i listovi sa rednim brojem 2, 3, 6 i 8 bijele boje.
Rubrike 1 (prva i treća podjela), 2, 3, 31, 32, 33 (prva podjela), 35, 38, 40 i 44 dopune carinske deklaracije su na listovima 1, 4, 5 i 7 zelene boje, a druge rubrike i listovi sa rednim brojem 2, 3, 6 i 8 bijele boje.
Obrasci iz st. 1 i 2 ovog člana treba da sadrže naziv i adresu štampara ili oznaku koja omogućava njegovo identifikovanje.
Set carinske deklaracije i listovi seta
Član 8
Set carinske deklaracije i dopunskog lista carinske deklaracije sastoji se od pojedinačnih listova, odnosno primjeraka osmolisnog, odnosno četvorolisnog dvonamjenskog seta.
Listovi osmolisnog seta označeni su bojama, i to:
   - listovi 1, 2, 3 i 5, na desnoj ivici imaju punu liniju, obojenu po redosledu crvenom, zelenom, žutom i plavom bojom;
   - listovi 4, 6, 7 i 8, na desnoj ivici imaju isprekidanu liniju obojenu po redosledu plavom, crvenom, zelenom i žutom bojom.
Listovi četvorolisnog seta označeni su bojama, i to listovi 1/6, 2/7, 3/8, 4/5 na desnoj ivici neisprekidanom linijom, a desno od neisprekidane linije isprekidanom linijom obojenom po redosledu crvenom, zelenom, žutom i plavom bojom.
Širina linija iz st. 2 i 3 ovog člana je 3 mm, a isprekidana linija je sastavljena od niza kvadrata dimenzija 3 x 3 mm, a između svakog kvadrata je razmak 3 mm.
Listovi iz stava 2 ovog člana namijenjeni su:
   - list sa brojem 1 - carinarnici u kojoj se obavljaju izvozne (otpremne) formalnosti ili formalnosti za tranzit,
   - listovi sa br. 2 i 7 - za potrebe statistike,
   - list sa brojem 3 - pošiljaocu/izvozniku robe nakon što ga carinski organ ovjeri,
   - list sa brojem 4 - odredišnoj carinarnici,
   - list sa brojem 5 - za potvrdu prijema robe polaznoj carinarnici u postupku tranzita,
   - list sa brojem 6 - carinarnici u kojoj se okončavaju uvozne formalnosti,
   - list sa brojem 8 - primaocu/uvozniku robe.
Svaki list četvorolisnog dvonamjenskog seta carinske deklaracije iz stava 3 ovog člana može se da koristi alternativno, a neiskorišćeni broj na listu se precrtava.
Postupanje sa carinskom deklaracijom u carinskom postupku
Član 9
Za određeni carinski postupak mogu se koristiti pojedinačni setovi carinske deklaracije i dopunskog lista carinske deklaracije, koji se sastoje od listova potrebnih za sprovođenje odgovarajućeg postupka, i to ako se roba deklariše za:
   1) izvozni postupak, postupak ponovnog izvoza, privremenog i pasivnog oplemenjivanja, podnosi se carinska deklaracija koja se sastoji od listova 1, 2 i 3;
   2) postupak stavljanja robe u slobodan promet, za postupak carinskog skladištenja, za unos robe u slobodnu zonu, za postupak aktivnog oplemenjivanja, postupak privremenog uvoza ili uništenja podnosi se carinska deklaracija koja se sastoji od listova 6, 7 i 8.
Nakon sprovedenog izvoznog carinjenja i ovjere svih listova carinske deklaracije, polazna carinarnica zadržava listove 1 i 2, list 3 vraća podnosiocu carinske deklaracije, a listove 4 i 5 zajedno sa robom upućuje odredišnoj carinarnici.
Nakon prijema robe, odredišna carinarnica ovjerava listove carinske deklaracije, zadržava list 4, a listom 5 potvrđuje prijem robe polaznoj carinarnici, ako potvrdu prijema nije moguće izvršiti u informacionom sistemu carinskog organa.
Rubrike carinske deklaracije i dopunskog lista carinske deklaracije popunjavaju se štampačem ili pisaćom mašinom.
Izuzetno od stava 4 ovog člana, ako nije dostupna upotreba štampača ili pisaće mašine i ako to odobri carinarnica podaci se upisuju u rukopisu hemijskom olovkom i velikim štampanim slovima i ne smiju se precrtavati ili ispravljati.
Rubrike označene brojem treba da popuni podnosilac deklaracije/zastupnik, a rubrike koje su označene velikim slovima treba da popuni carinarnica, odnosno nadležni državni organ.
Nadležni organi za kontrolu robe koja se uvozi svoje napomene upisuju u gornji dio rubrike E i G na sljedeći način u:
   - gornjem dijelu rubrike E potvrđuje se (ne)usaglašenost pošiljke ako je propisana njihova kontrola, odnosno davanje saglasnosti za sprovođenje carinskog postupka,
   - rubriku G upisuju se pribilješke, konstatacije i potvrde događaja u toku prevoza, a podatke o prijemu u rubrici 56 JCI-a.
Deklaracija za privremeni smještaj
Član 10
Deklaracijom za privremeni smještaj iz člana 108 Carinskog zakona, podnosilac deklaracije obavještava carinski organ da se roba na dan prijavljivanja nalazi u privremenom smještaju.
Deklaracija za privremeni smještaj podnosi se na Obrascu 5.
Tehnički zahtjevi za štampanje deklaracije za privremeni smještaj
Član 11
Obrazac deklaracije za privremeni smještaj je dimenzija 210 x 297 mm, sa odstupanjem koje ne može biti manje od 5 mm, ni veće od 8 mm.
Obrazac deklaracije za privremeni smještaj štampa se na samokopirajućem papiru mase najmanje 40g/m2 i ne smije da sadrži celulozu, a papir mora biti neproziran, tako da podaci na jednoj strani ne utiču na čitljivost podataka na drugoj strani, a čvrstoća papira mora biti takva da se prilikom korišćenja ne može lako pocijepati ili izgužvati.
Obrazac deklaracije za privremeni smještaj mora da sadrži naziv i adresu štampara ili oznaku koja omogućava njegovo identifikovanje.
Set obrazaca deklaracije za privremeni smještaj
Član 12
Set obrasca deklaracije za privremeni smještaj sastoji se od tri lista, i to:
   - list sa brojem 1, odštampan crvenom bojom - namijenjen carinarnici,
   - list sa brojem 2, odštampan zelenom bojom - namijenjen podnosiocu prijave i
   - list sa brojem 3, odštampan plavom bojom - namijenjen licu koje upravlja prostorom za privremeni smještaj robe.
List sa brojem 3 podnosi se samo ako se roba u toku privremenog smještaja istovara sa prevoznog sredstva u prostor za privremeni smještaj robe.
Rubrike sažete prijave obilježene su brojevima i slovima.
Sažeta prijava popunjava se pisaćom mašinom, štampačem ili ručno u kom slučaju se podaci upisuju čitkim štampanim slovima hemijskom olovkom i ne smiju se precrtavati ili ispravljati.
Šifre koje se koriste radi popunjavanja deklaracije za privremeni smještaj date su u Prilogu 3.
Popunjavanje tranzitne deklaracije
Član 13
Tranzitna deklaracija i obavještenje za tranzit popunjavaju se u skladu sa uputstvom koje je dato u Prilogu 4.
Rubrike tranzitne deklaracije i obavještenja za tranzit popunjavaju se u skladu sa uputstvom datim u Prilogu 5.
Šifre koje se koriste kod popunjavanja tranzitne deklaracije i drugih obrazaca koji se koriste u tranzitnom postupku date su u Prilogu 2.
Tranzitna deklaracija u pisanom obliku u slučaju primjene postupka osiguravanja kontinuiteta poslovanja za tranzit ili za putnike popunjava se u skladu sa uputstvom datim u Prilogu 6.
Tranzitni prateći dokument podnosi se na Obrascu 6 koji sadrži uputstvo za popunjavanje.
Tranzitni spisak naimenovanja podnosi se na Obrascu 7 koji sadrži uputstvo za popunjavanje.
Potvrda o podnošenju robe ovjerava se na Obrascu 8 koji sadrži uputstvo za popunjavanje.
Obračun carinskog duga u putničkom prometu
Član 14
U slučaju stavljanja robe u slobodan promet u putničkom prometu u skladu sa carinskim propisima, carinski dug obračunava se na Obrascu 9.
Deklaracija o carinskoj vrijednosti
Član 15
Deklaracija o carinskoj vrijednosti u koju se unose podaci o vrijednosti robe za jednu pošiljku radi naplate uvoznih dažbina, podnosi se na Obrascu 10 i popunjava se u skladu sa uputstvom datim u Prilogu 7.
Ako se u deklaraciji o carinskoj vrijednosti unose podaci za robu svrstanu u više od tri tarifna stava Carinske tarife, podnosi se određen broj dopunskih listova koji su potrebni da se obuhvate svi tarifni stavovi, koji su sadržani u carinskoj deklaraciji.
Dopunski list deklaracije o carinskoj vrijednosti podnosi se na Obrascu 11.
Obrasci deklaracije o carinskoj vrijednosti i dopunskog lista deklaracije o carinskoj vrijednosti su dimenzija 210 x 297 mm, sa odstupanjem koje ne može biti manje od 5 mm, ni veće od 8 mm.
Obrasci iz stava 4 ovog člana štampaju se na samokopirajućem papiru mase najmanje 40g/m2 i ne smiju da sadrže celulozu, a papir mora biti neproziran, tako da podaci na jednoj strani ne utiču na čitljivost podataka na drugoj strani, a čvrstoća papira mora biti takva da se prilikom korišćenja ne može lako pocijepati ili izgužvati.
Obrasci iz stava 4 ovog člana moraju da sadrže naziv i adresu štampara ili oznaku koja omogućava njegovo identifikovanje.
Spisak pošiljke
Član 16
Spisak pošiljke koji se koristi kao opisni dio carinske deklaracije za tranzit robe i čini njen sastavni dio podnosi se na Obrascu 12 koji sadrži uputstvo za popunjavanje.
Obrazac spiska pošiljke popunjava se pisaćom mašinom, štampačem ili ručno, u kom slučaju se podaci upisuju čitkim štampanim slovima hemijskom olovkom i ne smiju se precrtavati ili ispravljati.
Obrazac spiska pošiljke podnosi se u istom broju primjeraka, kao i obrazac na koji se odnosi, a najmanje u tri primjerka, na njemu se upisuje isti broj kao i broj carinske deklaracije za tranzit robe na koju se odnosi, a upisivanje broja ovjerava ovlašćeni carinski službenik potpisom i otiskom službenog pečata.
Tehnički zahtjevi za štampanje spiska pošiljke
Član 17
Obrazac spiska pošiljke je dimenzija 210 x 297 mm, sa odstupanjem koje ne može biti manje od 5 mm, niti veće od 8 mm.
Obrazac spiska pošiljke štampa se na samokopirajućem papiru mase najmanje 40g/m2 i ne smije da sadrži celulozu, a papir mora biti neproziran, tako da podaci na jednoj strani ne utiču na čitljivost podataka na drugoj strani, a čvrstoća papira mora biti takva da se prilikom korišćenja ne može lako pocijepati ili izgužvati.
Obrazac spiska pošiljke mora da sadrži naziv i adresu štampara ili oznaku koja omogućava njegovo identifikovanje.
Zahtjevi i odluke koje se odnose na primjenu carinskih propisa
Član 18
Zajednički zahtjevi u pogledu vrste, oblika, strukture i šifre podataka za zahtjeve i odluke koje se odnose na primjenu carinskih propisa dati su u Prilogu 8.
Formati i oznake zajedničkih zahtjeva u pogledu vrste, oblika, strukture i šifre podataka za zahtjeve i odluke koje se odnose na primjenu carinskih propisa dati su u Prilogu 9.
Prestanak važenja
Član 19
Danom stupanja na snagu ovog pravilnika prestaje da važi Pravilnik o obliku, sadržaju i načinu podnošenja carinske deklaracije i drugih obrazaca koji se upotrebljavaju u carinskom postupku ("Službeni list CG", br. 23/16, 83/16, 84/17 i 76/22).
Obrasci i prilozi
Član 20
Obrasci 1 do 12 i prilozi 1 do 9 čine sastavni dio ovog pravilnika.
Stupanje na snagu
Član 21
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 10-040/25-7197/3
Podgorica, 14. maja 2025. godine
Ministar,
Novica Vuković, s.r.
NAPOMENA IZDAVAČA:
Priloge koji su sastavni dio ovog propisa možete pogledati ovdje.